XIII Latvijas Skolu jaunatnes dziesmu un deju svētki

XIII Latvijas Skolu jaunatnes dziesmu un deju svētki notika 2025. gadā no 5. līdz 13. jūlijam Rīgā, pulcējot vairāk nekā 38 000 koru un vokālo ansambļu dziedātāju, tautas un mūsdienu deju dejotāju, mūziķu un dažādu citu māksliniecisko kolektīvu dalībnieku. 681 svētku dalībnieku kolektīvs bija no Vidzemes, 448 no Rīgas, 279 no Kurzemes, 240 no Latgales, 165 no Zemgales, 52 no Sēlijas un 17 no diasporas.

 Svētku programma 
4. jūlijā norisinājās koru konkursa fināls. Konkursā piedalījās 76 Latvijas izglītības iestāžu labākie kori ar 3620 dziedātājiem četrās kategorijās: zēnu kori, 4.–9. klašu kori, 5.–12. klašu kori un jauktie kori.FOTO un VIDEO: Skanīgi aizvadīts Koru konkursa fināls. Pasniegti sudraba un zelta diplomi lsm.lv 2025. gada 4. jūlijā
Žūrijas balsojumā par labāko kori atzina Balvu Mūzikas skolas 2.–9. klašu kori (diriģente Linda Vītola).

5. jūlijā notika skatuviskās dejas uzvedums "Viedvasara", kurā piedalījās ap 3300 dejotāju no 152 deju kolektīviem 1.–12. klašu grupās.

6. jūlija vakarā izskanēja "Garīgs koncerts", kurā piedalījās desmit Latvijas mūzikas izglītības iestāžu kori: Rīgas Doma zēnu koris, Jāzepa Mediņa Rīgas 1. mūzikas skolas zēnu koris, Liepājas Mūzikas, mākslas un dizaina vidusskolas zēnu koris, Rīgas Doma meiteņu koris "Tiara", Jāzepa Mediņa Rīgas 1. mūzikas skolas meiteņu koris "Vivace", Ventspils Mūzikas vidusskolas bērnu koris "Nošu planētas", Rīgas Doma kora skolas jauktais koris, Jāzepa Mediņa Rīgas Mūzikas vidusskolas jauktais koris, Alfrēda Kalniņa Cēsu Mūzikas vidusskolas jauktais koris un Rīgas Doma kora skolas gospeļkoris.VIDEO: Skolēnu dziesmu un deju svētki. Garīgs koncerts lsm.lv 2025. gada 6. jūlijā

No 7. līdz 13. jūlijam notika "Svētki Vērmanes dārzā", kas bija svētku galvenā satikšanās vieta.Svētki Vērmanes dārzā 
8. jūlijā Latvijas Etnogrāfiskajā brīvdabas muzejā norisinājās folkloras programma “Dindaru, dandaru, radu novadu rakstus”.

08. jūlijā Arēnā Xiaomi pirmo reizi Latvijas Skolu jaunatnes dziesmu un deju svētku laikā notika skolēnu simfoniskās mūzikas lielkoncerts "Daudzskanīgais debesjums" kā jaunums tradīcijas bagātināšanā - tika izveidots grandiozs jauniešu simfoniskais orķestris, kurā spēlēja 1000 dalībnieku no 30 Latvijas izglītības iestāžu simfoniskajiem un kamerorķestriem, lai vienotos kopīgā latviešu komponistu mūzikas atskaņošanā. Mākslinieciskais vadītājs – Normunds Dreģis.

10. jūlijā Starptautiskajā izstāžu centrā Ķīpsala pēc 10 gadu pārtraukuma pulcējās skolēnu pūtēju orķestri, lai koncertā “Tā radās skaņa” vienoti atskaņotu latviešu tautasdziesmu apdares, pasaules un latviešu klasiskās mūzikas pārlikumus pūtēju orķestrim un mūsdienu latviešu komponistu skaņdarbus. Mākslinieciskais vadītājs – Haralds Bārzdiņš.

11. jūlijā  Dailes teātrī pirmo reizi Latvijas Skolu jaunatnes dziesmu un deju svētku laikā kopā sanāca 260 Latvijas jaunie mūziķi, lai sniegtu atsevišķu koncertu “Skan akordeons”. Šī katra mūzikas instrumenta “daudzbalsīgais” skanējums un reģistru iespējas nodrošināja plaša repertuāra atskaņojumu akordeonam veltītajā koncertā.  Mākslinieciskā vadītāja - Anita Rieksta.

11. jūlijā Daugavas stadionā notika pirmais tautas deju lielkoncerts "Es atvēru Laimas dārzu", kuru nācās pārtraukt 6 dejas pirms koncerta beigām sakarā ar apskaņošanas problēmām, kas radās elektroapgādes traucējumu rezultātā. Tehnisku problēmu dēļ atceltas tautas deju lielkoncerta «Es atvēru Laimas dārzu» beigas lsm.lv 2025. gada 11. jūlijā 12. jūlijā koncerts notika plānotajā apmērā.VIDEO: Deju koncerts “Es atvēru Laimas dārzu” Tā virsvadītāji: Dace Adviljone, Dagmāra Bārbale (koncerta mākslinieciskā vadītāja), Agris Daņiļevičs, Ilmārs Dreļs, Jānis Ērglis, Taiga Ludborža, Iluta Mistre, Zanda Mūrniece, Jānis Purviņš, Guna Turkšāne. Pirmo reizi virsvadītāja godā stājās: Rūta Cīrule, Dāvis Ērglis, Jānis Kalniņš, Arvils Noviks. Goda virsvadītāji: Taisa Aruma, Inta Dimante, Indra Filipsone, Olga Freiberga, Ojārs Lamass, Liene Lūse, Ilze Mažāne, Janīna Nurka, Ingrīda Edīte Saulīte, Baiba Rasma Šteina.

13. jūlija vakarā Mežaparka Lielajā estrādē notika Noslēguma lielkoncerts "Te-Aust", kurā līdz ar koriem piedalījās arī deju kolektīvi, pūtēju orķestri un folkloras kopas, solisti un instrumentālā grupa.VIDEO: Noslēguma koncerts "Te-Aust" Koncerta virsdiriģenti: Kaspars Ādamsons, Ilze Balode, Aira Birziņa, Jurģis Cābulis,  Līga Celma-Kursiete, Gints Ceplenieks, Eduards Grāvītis, Mārtiņš Klišāns, Māris Sirmais, Rudīte Tālberga, Jevgeņijs Ustinskovs, Romāns Vanags un koncerta mākslinieciskais vadītājs Edgars Vītols. Svētku goda virsdiriģenti bija Arvīds Platpers, Jānis Erenštreits un Jēkabs Ozoliņš.

 Skatīt arī 

 Dumpinieku popūrijs

 Atsauces 

 Ārējās saites 
 nacgavilet.lv

Kategorija:2025. gads Latvijā
Kategorija:Latvijas Skolu jaunatnes dziesmu un deju svētki